25POR-66

EH Bildu Nafarroa talde parlamentarioari atxikita dagoen foru parlamentari Txomin González Martínezek, Legebiltzarreko Erregelamenduan ezarritakoaren babesean, honako galdera hau aurkezten du, Nafarroako Gobernuko Osasuneko kontseilariak Legebiltzarraren Osoko Bilkuran ahoz erantzun dezan:

Martxoaren 29ko 11/2023 Foru Legeak, zeinaren bidez aldatu baitzen Nafarroako Osasun Zerbitzua-Osasunbideari atxikitako langileen berariazko erregimenari buruzko 11/1992 Foru Legea, langileen ordainsari osagarriak ezartzen ditu. 6. artikuluaren 1. puntuak honako hau ezartzen du: Osasunbidea-Nafarroako Osasun Zerbitzuari atxikitako langileek honako ordainsariak bakarrik jasotzen ahalko dituzte:

a) Oinarrizko ordainsari pertsonalak:

b) Ordainsari osagarriak:

c) Kalte-ordainak eta beste ordainsari berezi batzuk.

2. Oinarrizko ordainsari pertsonalak dira:

a) Kasuko maila edo taldearen hasierako soldata.

b) Antzinatasun-saria. Oinarrizko ordainsari pertsonalak eskuratutako eskubidea dira, Osasunbidea-Nafarroako Osasun Zerbitzuko funtzionarioen eta estatutupeko langileen izaerari datxekiona.

3. Ordainsari osagarriak dira:

a) Destinoko osagarria.

b) Berariazko osagarria.

c) Ezohiko produktibitateagatiko osagarria.

d) Kapitazio-osagarria.

e) Gaueko lanagatiko osagarria.

f) Jaiegunetako lanagatiko osagarria.

g) Presentzia fisikoko guardiak edo guardia lokalizatuak egiteagatiko osagarria.

h) Egun berezietan lan egiteagatiko osagarria.

i) Langile fakultatiboen produktibitate finkoko osagarria.

j) Lanpostuko osagarria, Oinarrizko Osasun Laguntzako administrazio-langileentzakoa.

4. Kalte-ordainak eta beste ordainsari berezi batzuk:

a) Sakabanatze geografikoagatiko gehigarria.

b) Familia-laguntza.

c) Konpentsatze-osagarria.

d) Gastu-ordainak, honako arrazoiengatikoak: zerbitzu-arrazoiak, bidaiak egitea, egoitza-aldaketa dakarren nahitaezko lekualdaketa, edo lanpostu betegaitzetara lekualdatzea.

e) Nafarroako Foru Komunitateko Administrazioaren eta haren erakunde autonomoen zerbitzura dauden langileak hautatzeko epaimahaietan parte hartzeagatiko konpentsazioak.

f) Irakasle aritzeagatiko edo prestakuntza-ikastaroak emateagatiko konpentsazioak.

g) Aparteko orduak egiteagatiko konpentsazioa.

h) Gizarte-ikerketako lineetan edo programetan parte hartzeagatiko konpentsazioa.

i) Prestakuntzan dauden barne profesional egoiliarrekiko tutore-lanagatiko konpentsazioa.

11/1992 Foru Legeak, ordea, ez du zehazki ezartzen zer diru-kopuru sortu ahalko duen profesional bakoitzak ordainsari osagarri bakoitza dela-eta, eta horiek banaka-banaka aplikatzeak berekin dakar ordainsariak oso bestelakoak izatea estamentu profesional bakoitzeko pertsonen artean. Muturreko kasua da, hain zuzen ere, medikuntzako langileena, non urteko soldatarik handienaren eta txikienaren arteko aldea hainbat aldiz biderkatzen baita.

Hori dela eta, honako hau jakin nahi dut:

Osasuneko kontseilariak ba al du asmorik Osasunbidea-Nafarroako Osasun Zerbitzuko langileen arteko soldaten arteko alde horiek ekiditeko neurriak hartzeko?

Iruñean, 2025eko otsailaren 6an

Foru parlamentaria: Domingo González Martínez